57.		Späťvzatie odvolania účastníka konania (§ 54 ods. 4 ZoSK)
Jozef Kramár, Moskovská ul. č. 1081, 066 01 Humenné
Regionálny úrad verejného zdravotníctva 
Ul. M. Nešpora č. 35, 066 01 Humenné
Humenné dňa 10. 7. 2023
Vec:	Späťvzatie odvolania
Dňa 15. 6. 2023 som podal na Regionálny úrad verejného zdravotníctva so sídlom v Humennom, Ul. M. Nešpora č. 35, Humenné odvolanie proti rozhodnutiu A/2023/03360/HP zo dňa 2. 6. 2023, ktorým mi bola uložená pokuta vo výške 99 € podľa § 28 ods. 2 písm. d) a e) zákona č. 152/1995 Z. z. o potravinách v znení neskorších predpisov za porušenie povinností uvedených v § 4 ods. 2 písm. c) zákona o potravinách v znení neskorších predpisov.
Odvolanie beriem späť, vzhľadom na výsledky doplneného konania prvostupňového správneho orgánu.
Jozef Kramár
Poznámka
Podať odvolanie je subjektívnym právom účastníka konania, ktoré môže, ale nemusí využiť. Podmienkou právne účinného späťvzatia odvolania je, aby k nemu došlo na základe výslovného prejavu vôle správnej osoby uskutočneného voči správnemu orgánu, ktorý rozhodnutie vydal, a to buď písomným podaním alebo ústne do zápisnice. Pri späťvzatí odvolania možno prejav vôle voči správnemu orgánu urobiť najneskôr dovtedy, kým o odvolaní správny orgán nerozhodne.
Dôvody späťvzatia odvolania nemusí účastník konania uviesť.